মামলা ও এলাকাবাসী সূত্রে জানা যায়, ফজলুল হক ভগীরথপুর বাজারে কেনা জমিতে দোকানঘর তুলে ২০ বছর ধরে ভোগদখল করে আসছেন। সম্প্রতি পাশের ভাণ্ডারিয়ার সিংখালী গ্রামের আব্দুল মান্নানের ছেলে শামীম হাওলাদার জমিটি দখলের পাঁয়তারা করেন; দোকানটির ভাড়াটিয়া জাকিরকে দোকানঘর থেকে নেমে যেতে বারবার চাপ দিচ্ছিলেন। শুক্রবার বিকেলে শামীম ও তাঁর দলবল দোকানঘরটি ভেঙে ফেলে। জাকিরের ফ্রিজ, ফ্রিজে রাখা মাছ-মাংসসহ প্রায় এক লাখ টাকার মালপত্র লুটে নেয়। শামীম ও তাঁর দলবল উচ্ছেদ হওয়া জমিতে ইট-বালু দিয়ে নতুন ঘর নির্মাণের চেষ্টা করে। এর প্রতিবাদ জানান লাভলু তালুকদার। এর জেরে রাত সাড়ে ৮টার দিকে শামীম ও তাঁর লোকজন লাভলুকে কাটাখালী বাজারে আটকে ধারালো অস্ত্র দিয়ে মাথাসহ বিভিন্ন স্থানে কোপায় ও হাতুড়ি দিয়ে পেটায়।